Diari Oficial de la Generalitat Valenciana


Sumari del DOGV 2520, del 01-06-1995 (1995/834917)

ORDRE de l0 de maig de 1995, de la Conselleria d'Educació i Ciència, per la qual es convoquen cursos d'especialització en educació física i en llengües estrangeres, adreçats al personal docent que presta els seus serveis en col.legis públics, escoles llar i en centres d'Educació Primària privats concertats, de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/10/(2)/dof/vci/html**

### Dades del document

Número de DOGV
:   2520

Data del DOGV
:   01-06-1995

Secció del DOGV
:   DISPOSICIONS GENERALS

Número del document
:   1995/834917


Data del document
:   10-05-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 10 de maig de 1995, de la Conselleria d'Educació i Ciència, per la qual es convoquen cursos d'especialització en educació física i en llengües estrangeres, adreçats al personal docent que presta els seus serveis en col·legis públics, escoles llar i en centres d'Educació Primària privats concertats, de la Comunitat Valenciana.   
La Llei Orgànica d'Ordenació General del Sistema Educatiu (LOGSE) estableix (art. 14) que les llengües estrangeres i l'educació física constitueixen dos de les àrees obligatòries, de caràcter global i integrador, a través de les quals s'organitza l'educació primària. Igualment ordena (art. 16) que l'educació física i les llengües estrangeres seran impartides per mestres amb l'especialització corresponent.  
El Reial Decret 895/1989 (modificat pel Decret 1664/1991) en l'article 17 estableix que per a impartir aquests ensenyaments es requerirà certificació de l'habilitació corresponent, que podrà obtenir-se, entre d'altres, mitjançant la superació de cursos d'especialització convocats pel MEC o la comunitat autònoma, exigint-se en aquest cas l'homologació del Ministeri d'Educació i Ciència.  
La qual cosa planteja la necessitat de promoure la realització de cursos de formació científica i didàctica per tal de facilitar l'assoliment de la condició d'especialistes, en qualsevol d'aquestes modalitats, al professorat en activitat que presta els seus serveis en centres de la Comunitat Valenciana.  
Per això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer. Convocatòria i destinataris  
Convocar cursos d'especialització en educació física i llengües estrangeres, dirigits al personal docent que presta els seus serveis en centres d'Educació Primària de la Comunitat Valenciana:  
a) Funcionaris i funcionàries de carrera o en pràctiques del cos de mestres, si els presten en col·legis públics o escoles llar.   
b) Contractats indefinits, si els presten en centres privats concertats.  
Les bases específiques d'aquests cursos, figuren a l'annex I d'aquesta ordre.  
Segon. Organització i realització  
L'organització d'aquests cursos anirà a càrrec de la Direcció General d'Ordenació i Innovació Educativa, mitjançant el Servei de Formació del Professorat.  
Aquests cursos els realitzaran conjuntament per la Conselleria d'Educació i Ciència i Universitats Valencianes, amb les quals aquesta conselleria ha subscrit els convenis adients a aquest efecte.  
Tercer. Característiques dels cursos  
Aquests cursos d'especialització, en haver estat homologats pel Ministeri d'Educació i Ciència, habilitaran els funcionaris de carrera del cos de mestres per a ocupar el lloc de treball en l'especialitat de llengües estrangeres (anglès) i educació física de l'Educació Primària, segons allò que estableix el Reial Decret 895/1989, de 14 de juliol (BOE 20 juliol de 1989).  
La durada de cadascun dels cursos és de 700 hores, comprenent les sessions lectives, el treball de seminaris, les pràctiques docents i l'elaboració de la memòria.  
Els cursos s'estructuren en:  
a) Fases intensives: durant els mesos de juliol i setembre i en jornades monogràfiques al llarg del curs. Quant als col·legis públics, l'administració educativa es compromet a estudiar les mesures, amb l'equip directiu i el Consell Escolar de cada centre, per tal de possibilitar al professorat seleccionat la compatibilitat de les tasques docents als centres amb les assistències al curs d'especialització en aquestes fases.  
b) Fases extensives: en els mesos d'octubre a juny, comprenent:  
- Pràctiques docents impartides en el centre de cada participant, dins l'horari lectiu.  
- Una sessió setmanal dedicada a classes lectives i/o al treball en seminari, per a la qual cosa el professorat disposarà d'una vesprada setmanal. Les direccions dels centres respectius, a l'hora de confeccionar els horaris, adoptaran les mesures de flexibilitat oportunes a aquest efecte.  
L'oferta de cursos de cada especialitat es determina en les bases específiques de l'annex I. La confirmació de cada curs resta supeditada a que hi haja un mínim de 20 membres per grup que superen la prova pràctica de selecció per participar-hi.  
Es reserva el 25% del màxim de les places per a personal docent de centres privats concertats. Aquest percentatge podrà augmentar-se cas que hi resten places vacants, una vegada ateses les sol·licituds del professorat funcionari que reuneix les condicions de participació.  
Quart. Finançament dels cursos.  
El finançament per a sufragar aquests cursos d'especialització anirà a càrrec dels capítols següents: les despeses derivades de la realització del curs estaran subjectes al capítol 4 de la línia 404 del programa pressupostari 93.64.629.50 de l'exercici de l'any 1995. La Conselleria d'Educació i Ciència abonarà les quantitats corresponents d'aquests cursos a les universitats valencianes tal i com s'estableix en els convenis corresponents signats a l'efecte.  
Quant a les despeses derivades del funcionament del curs aniran a càrrec del capítol 2 del programa 22.04.878.69 de l'exercici de l'any 1995 per la qual cosa es reserva una quantitat màxima de 5.000.000 PTA. Quant a les despeses produïdes durant l'any 1996 s'aplicaran a càrrec del mateix capítol i programa de l'exercici de l'any 1996, en funció del que determine la llei de pressupostos de l'esmentat exercici.  
Les quantitats corresponents al desenvolupament d'aquests cursos durant els exercicis de 1995 i 1996, seran fixades mitjançant addendes als esmentats convenis i estaran subordinades al que dispose la Llei de Pressupostos de la Generalitat Valenciana.  
Cinquè. Condicions de participació  
a) Per a participar en qualsevol dels cursos de les dues especialitats cal:  
- Ser mestre/a d'Educació Primària.  
- No estar en possessió de l'habilitació corresponent.  
- Trobar-se en activitat en centres de la Comunitat Valenciana.  
- Ser funcionari/ària de carrera o en pràctiques del Cos de Mestres, prestant serveis en centres públics o escoles llar, o tenir contracte laboral indefinit si els serveis es presten en centres privats concertats.  
b) El professorat seleccionat ha d'assistir a la totalitat de les sessions de formació i realitzar totes les activitats del curs. En cas de ser baixa, llevat que siga per força major degudament justificada, no es podrà participar en cursos d'especialització convocats per la Conselleria d'Educació i Ciència en el termini de tres anys.  
c) La matrícula als cursos serà gratuïta.  
d) El professorat seleccionat pot acollir-se a la convocatòria anual específica d'ajudes econòmiques individuals per a activitats de formació en la modalitat A que publica la Conselleria d'Educació i Ciència. Pel que fa a les fases intensives, quan l'organització del curs ofereix el servei d'allotjament i manutenció, sols es podran sol·licitar ajudes per als desplaçaments, comptant per una sola vegada cada setmana l'anada i tornada a la seu del curs.  
Sisè. Documentació  
Les sol·licituds es realitzaran mitjançant instància, segons el model de l'annex II. A la sol·licitud es requereix adjuntar la documentació següent:  
1r. Escrit de la direcció del centre escolar on es faça constar:  
a) Que el professorat seleccionat impartirà en el seu horari, dins la programació anual del centre, la matèria d'especialització per la qual ha optat, en els termes que estableixen les bases corresponents de l'annex I.  
b) Que es tindrà en compte, a l'hora de confeccionar els horaris, la compatibilitat de l'horari lectiu del professor seleccionat amb les activitats del curs d'especialització en cadascuna de les fases.  
2n. El professorat de centres privats ha de presentar una fotocòpia del contracte indefinit com a docent.  
3r. El professorat que es beneficia o té previst de beneficiar-se de llicència per estudis, coincidint amb les fases del curs, cal que presente un certificat de la direcció del centre autoritzant-lo a realitzar les pràctiques docents en el susdit centre i comprometent-se a certificar sobre el seu compliment.  
4t. En l'especialitat d'Educació Física, adjuntar la documentació específica que se sol·licita a l'annex I.  
5é. El professorat funcionari adjuntarà, a més, el full de serveis i certificat actualitzat de les pròpies habilitacions emès per la direcció territorial d'Educació.  
Setè. Termini i lloc de presentació de la documentació  
Les sol·licituds, juntament amb la documentació corresponent, es dirigiran a la Direcció General d'Ordenació i Innovació Educativa.  
La presentació de les sol·licituds i la documentació es realitzarà al Registre General de la Conselleria d'Educació i Ciència o al de les direccions territorials d'Educació, als centres d'Informació, Iniciatives i Reclamacions de la Generalitat Valenciana, o a les Oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho; o mitjançant qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini de presentació serà de 20 dies naturals a partir de l'endemà de la publicació d'aquesta ordre en el Diari Oficial de la Generalitat Valenciana.  
Vuitè. Comissió de selecció  
La selecció de les sol·licituds d'ambdues especialitats la realitzarà una única comissió constituïda pels membres següents:  
- El cap del Servei de Formació del Professorat o persona que hi delegue, que hi actuarà com a president.  
- Un inspector o inspectora d'educació, designat pel director general d'Ordenació i Innovació Educativa.  
- Un tècnic del Servei de Formació del Professorat designat pel director general d'Ordenació i Innovació Educativa, que actuarà com a secretari de la comissió.  
- Dos especialistes en cadascuna de les matèries, designats pel director general d'Ordenació i Innovació Educativa.  
A les reunions de la comissió seleccionadora podrà assistir, amb veu però sense vot, un representant de cadascun dels sindicats que formen part de la Mesa Sindical Sectorial d'Educació.  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú, ajustant les seues actuacions al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
La comissió podrà disposar la constitució de subcomissions especialitzades tan sols a l'efecte de realitzar les proves pràctiques previstes en el procés de selecció dels candidats i de col·laborar en la valoració dels mèrits.  
Novè. Selecció dels participants  
Per a participar als cursos en qualsevol de les dues especialitats cal superar les proves d'accés a les quals es fa referència a l'annex I d'aquesta ordre.  
La llista de les sol·licituds admeses per a fer la prova d'accès serà publicada en un termini de 20 dies naturals a partir del dia següent al que finalitze el termini de presentació de sol·licituds. En aquesta llista s'especificarà la data i el lloc on es realitzaran aquestes proves.  
Entre els qui superen aquestes proves selectives es tindran en compte en primer lloc les sol·licituds del professorat que es trobe en les circumstàncies que es detallen a continuació, seguint l'ordre de prioritat en el qual s'esmenten:  
1r. El professorat que està adscrit a un lloc de treball per al qual no està habilitat.  
2n. El professorat al qual se li ha suprimit el seu lloc de treball i que té la possibilitat d'ocupar un lloc vacant d'educació física o de llengua estrangera (anglès) en el seu centre si obté l'especialització corresponent.  
3r. El professorat al qual se li ha suprimit el seu lloc de treball.  
4t. El professorat amb destinació definitiva, en el centre del qual no hi ha suficient nombre d'habilitats en l'especialització que demana.  
Efectuades les proves i baremada la documentació, d'acord amb els criteris de selecció de l'annex I, la comissió de selecció elaborarà la llista provisional dels seleccionats per a cada curs d'especialització o procedirà a l'anul·lació del curs quan no s'assolesca el mínim de 20 membres establerts en la convocatòria.  
Les llistes es faran públiques al tauler d'anuncis de la Conselleria d'Educació i Ciència, de les direccions territorials d'Educació i dels centres de professors. En elles s'especificaran tant les sol·licituds admeses com les denegades amb indicació de la causa.  
Hi haurà un termini de cinc dies naturals per a reclamar davant la comissió de selecció. Aquestes reclamacions es presentaran al Registre General de la Conselleria d'Educació i Ciència o de les direccions territorials d'Educació.  
Transcorregut aquest termini, una vegada estudiades i, si escau, ateses aquestes reclamacions, la Direcció General d'Ordenació i Innovació Educativa resoldrà aquesta convocatòria i publicarà la relació definitiva del professorat seleccionat en el Diari Oficial de la Generalitat Valenciana.  
Deu. Avaluació i certificació  
L'avaluació dels participants es realitzarà en cadascuna de les fases. Es tindrà en compte tant l'assimilació dels continguts com les aptituds acreditades en la realització del treball de seminaris i de les pràctiques docents. Aquesta informació quedarà recollida en les actes-informes elaborats per cada membre de l'equip docent del curs. La presentació de la memòria és un requisit a l'hora de l'avaluació i de la certificació final.  
L'avaluació final s'expressarà en termes d'apte o no apte.   
El professorat que supere el curs d'especialització amb la qualificació d'apte obtindrà el diploma corresponent. La Conselleria d'Educació i Ciència expedirà el diploma del curs i realitzarà els tràmits necessaris per a l'homologació d'aquest curs pel Ministeri d'Educació i Ciència.  
El professorat que no haja assolit l'aptitud podrà obtenir la certificació per l'assistència al curs.  
Per tal d'obtenir tant el diploma d'especialista com el certificat d'assistència cal haver participat almenys en el 85% de les activitats programades en cada fase.  
Onzè. Resolució  
El termini màxim per a resoldre les sol·licituds que formulen els interessats serà de tres mesos. Si no recau resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
DISPOSICIONS FINALS  
Primera  
Per a fer possible un desplegament correcte i una adequada execució d'aquesta ordre, es faculta la Direcció General d'Ordenació i Innovació Educativa perquè dicte les disposicions adients per a la seua aplicació.  
Segona  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, 10 de maig de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases per a la convocatòria dels cursos d'especialització de llengües estrangeres (anglès)  
Primera. Objectius, nombre de places, nombre de cursos i lloc de la seua realització  
L'objectiu d'aquests cursos és l'aprofundiment en els aspectes lingüístics i didàctics de l'anglès, per a posar a l'abast del professorat participant instruments que li permeten exercir amb qualitat la docència d'aquesta llengua estrangera en l'educació primària.  
S'ofereixen tres cursos d'especialització en llengua anglesa amb una oferta total de 90 places a raó de 30 participants per curs. Aquests cursos es realitzaran: un en Alacant, un en Castelló i l'altre a València. Les sessions lectives es desenrotllaran en les seus de les respectives universitats i en els centres de professors corresponents.  
Si no es cobreixen les places d'algun curs, es podran oferir aquestes vacants als sol·licitants que havent superat les proves d'accés no han resultat admesos en els altres cursos, si la comissió seleccionadora ho estima adient.  
Segona. Estructura i durada dels cursos  
Cada curs comprèn el conjunt d'activitats següents:   
a) Les sessions lectives de contingut teòrico-pràctic.  
b) El treball en seminaris, la constitució dels quals es realitzarà amb el criteri de proximitat geogràfica entre els participants dins l'àmbit de cada CEP. Els seminaris es reuniran periòdicament coordinats per l'assessoria de llengua estrangera.  
c) Les pràctiques docents de llengua anglesa impartides en el centre de cada participant dins l'horari lectiu a raó d'un mínim de tres sessions setmanals, coordinades a través del treball de seminaris.  
d) Projecte-memòria individual. Les pràctiques docents que es realitzaran durant el curs 1995-96 i 1996-97 en el centre on cada professor preste els seus serveis formaran part del recull de materials del projecte-memòria que es lliurarà al CEP respectiu abans de la finalització del curs.  
Els cursos s'estructuren en fases intensives i extensives d'acord amb la distribució i calendari següent:  
Curs acadèmic 1995-96  
Fase intensiva, es realitzarà al llarg de setembre de 1995 dedicat fonamentalment al mòdul de llengua anglesa.  
Fase extensiva, es realitzarà d'octubre a juny en sessions d'una vesprada setmanal, a raó de 4 hores per sessió, dedicades al mòdul de llengua anglesa (gramàtica, fonètica, lèxic, funcions) i al mòdul de metodologia-didàctica de la llengua anglesa, combinant el treball de gran grup i de seminaris amb les pràctiques docents impartides per cada professor en el seu centre.  
Fase intensiva, es realitzarà al llarg de la primera quinzena de juliol de 1996, en horari de matí i vesprada, dedicat tant als aspectes lingüístics com als metodològics de la llengua anglesa.  
Curs acadèmic 1996-97  
Continuant el desenvolupament dels continguts anteriors, el calendari s'estructura de la manera següent:  
Fase intensiva, es realitzarà al llarg del mes de setembre de 1996.  
Fase extensiva, es realitzarà d'octubre a juny en sessions d'una vesprada setmanal, a raó de 4 hores per sessió, amb els mateixos continguts de treball que els de la fase extensiva del curs anterior.  
Fase intensiva, de finalització del curs, durant tot el mes de juliol.  
Durant les fases extensives cada professor/a haurà de dedicar un mínim de 3 hores setmanals del seu horari lectiu a impartir llengua anglesa, com a pràctiques docents.  
Tercera. Continguts dels cursos  
a) Continguts lingüístics:  
- El sistema fonològic de la llengua anglesa aplicat a l'ensenyament-aprenentatge d'aquesta. Dificultats pròpies de la discriminació i de l'emissió orals del no-natiu.  
- Estructura de la llengua anglesa : Morfologia i sintaxi. Dificultats específiques del no-natiu.  
- Aspectes semàntics de la llengua anglesa. Lèxic, contextos i actes de la parla.  
b) Continguts de l'àmbit sociolingüístic i cultural de la llengua anglesa.  
 c) Continguts didàctics:   
- Les llengües en Primària i el lloc de les llengües estrangeres en aquesta etapa educativa.  
- Aportacions de les ciències del llenguatge i de les de l'educació a l'ensenyament-aprenentatge de l'anglés.   
- Anàlisi de diferents mètodes i enfocaments didàctics amb especial atenció a les investigacions més recents.  
- Processos de recepció i producció de la llengua oral i la llengua escrita. Codificació i descodificació de missatges orals i escrits. Les destreses integrades.  
- La llengua anglesa en la comunicació: Estructures gramaticals i funcions comunicatives.   
- Tècniques i recursos materials. L'ús del document àudio-visual i d'altres eines de suport.  
- Elaboració d'una planificació de la llengua estrangera per a Primària, dins del nostre context bilingüe.  
   
Quarta. Documentació  
El professorat presentarà la documentació requerida en l'apartat sisè d'aquesta ordre. Quant a l'escrit de la direcció del centre cal fer constar el compromís del centre de que el professor/a impartirà llengua anglesa en el seu horari lectiu, dins la programació anual, a raó d'un mínim de 3 hores setmanals, com a pràctiques docents del curs d'especialització. Es valorarà sols allò que estiga suficientment documentat.  
   
Cinquena. Prova de selecció  
Durant el mes de juliol de 1995, el professorat sol·licitant que tinga els requisits demanats al punt cinquè, apartat a) d'aquesta ordre, realitzarà una prova de coneixements bàsics de llengua anglesa, de caràcter selectiu per a l'accés al curs d'especialització, que consistirà en un exercici de lectura-escriptura, un exercici de gramàtica i una pràctica d'expressió parlada sobre el currículum personal i professional.  
Aquesta prova serà realitzada en la universitat corresponent a cada curs en la data que es comunicarà oportunament als sol·licitants.  
La comissió seleccionadora confeccionarà una llista del professorat que supere aquesta prova, ordenada segons allò que s'estableix al punt novè d'aquesta ordre.  
En el cas d'empat, serà seleccionada la persona amb més antiguitat.  
Bases per a la convocatòria dels cursos d'especialització d'educació física  
Primera. Objectiu i nombre de places  
L'objectiu d'aquests cursos és l'aprofundiment en els fonaments científics i didàctics de l'educació física objecte de l'especialització.  
S'ofereixen dos cursos d'especialització en educació física, a València, de 40 places cadascun.  
Segona. Característiques dels cursos, estructura i calendari  
Els cursos s'estructuraran d'acord amb la distribució següent:  
Curs 1995-1996  
Els continguts de les diferents assignatures que es despleguen en els blocs teòrics han d'adequar-se a les característiques de l'Educació Primària i, necessàriament, han d'estar enfocats a la pràctica docent dels participants.  
Teoria 1   
\* Fase intensiva amb una durada de 170 hores.   
Setembre 95. Entre els dies 4 i el 29 del mes de setembre es desenvoluparà amb caràcter intensiu un bloc de teoria.  
Aquest bloc de teoria 1 es farà en el Complex Educatiu de Cheste, en les instal·lacions de l'IVEF.  
S'ofereix l'estada en el mateix Complex Educatiu amb l'allotjament i la manutenció gratuïts.  
\* Al llarg del curs escolar 95/96, intercalat en la fase pràctica-1, es treballaran tres mòduls teòrics de manera que es propicie l'aplicació pràctica a l'aula:  
Teoria 1a. El cap de setmana del 12 de novembre de 1995.  
Teoria 1b. El cap de setmana de l'11 de febrer de 1996.  
Teoria 1c. El cap de setmana del 28 d'abril de 1996  
Els mòduls es desenvoluparan al Complex Educatiu Misericòrdia de València o a altres instal·lacions que s'adeqüen als continguts.  
Pràctica 1. Fase extensiva equivalent a 110 hores.  
Amb la finalitat d'aplicar i contrastar els coneixements teòrics durant el curs 95-96 es desenvoluparà una fase pràctica amb els següents trets:  
- Cada professor en el seu horari haurà de tenir almenys 10 hores setmanals d'atenció a classes d'educació física.  
- Un professor tutor orientarà i farà el seguiment, control i avaluació de les pràctiques de cada participant.   
- Es constituiran seminaris amb el criteri de proximitat geogràfica entre els participants.  
- Els seminaris es reuniran setmanalment i, almenys una vegada al mes, ho faran amb l'atenció del professor tutor.  
Teoria 2.  
\* Juliol 96. Fase intensiva amb una durada de 130 hores.  
A partir del 25 de juny i durant el mes de juliol de 1996, es desenvoluparà amb caràcter intensiu un bloc de teoria 2.  
Aquest bloc de teoria 2 es farà en el Complex Educatiu de Cheste en les instal·lacions de l'IVEF.  
S'ofereix l'estada en el mateix Complex Educatiu amb l'allotjament i la manutenció gratuïts.  
Curs 1996-1997  
Teoria 3.  
\* Setembre 96. Fase Intensiva amb una durada de 100 hores.  
Durant el mes de setembre de 1996, es desenvoluparà amb caràcter intensiu un bloc de teoria 3.  
Aquest bloc de teoria 3 es farà en el Complex Educatiu de Cheste en les instal·lacions de l'IVEF.  
S'ofereix l'estada en el mateix Complex Educatiu amb l'allotjament i la manutenció gratuïts.  
Pràctica 2. Fase extensiva equivalent a 170 hores.  
En aquesta fase, a més dels trets propis descrits en la fase pràctica 1, el seminari es desenvoluparà tots els dimecres per la vesprada durant el curs escolar 1996/97. En ella es treballarà l'educació física tenint en compte que la tasca fonamental del professorat es organitzar l'aprenentatge.   
Entre d'altres aspectes el seminari desenrotllarà els temes següents:  
- Tractament de la diversitat.  
- Coeducació.  
- Mitjans àudio-visuals.  
- Control i ajust postural.  
- Danses populars, balls.  
- Altres.  
Pràctica 3. Memòria. Treball individual equivalent a 20 hores.  
Les pràctiques docents que es realitzaran durant el curs 95/96 i 96/97 en el centre on cada professor preste el seu serveis, es recolliran en un projecte-memòria que es lliurarà al professorat-tutor abans de finalitzar el curs.  
Tercera. Criteris de selecció  
Durant el mes de juny de 1995, el professorat sol·licitant que tinga els requisits demanats al punt cinquè d'aquesta ordre, passarà les proves d'accés de nivell bàsic i les proves d'aptitud de tipus coordinatiu i sobre habilitats motrius bàsiques a què seran convocats. Es confeccionarà una llista per ordre de la puntuació obtinguda. Superades aquestes proves s'aplicaran els criteris de selecció següents:  
Al moment de la selecció s'aplicarà allò establert en el punt novè d'aquesta ordre.  
En les sol·licituds amb la mateixa situació s'aplicarà el barem següent:  
a) Titulacions esportives expedides per federacions esportives oficials espanyoles o de les comunitats autònomes (màxim 5 punts)   
- Entrenador nacional 3 per títol  
- Entrenador regional 1,5 per títol  
- Monitor 0,5 per títol  
b) Experiència en activitats pròpies de l'àrea d'educació física (màxim 8 punts)  
- Per participar en campanyes esportives institucionals:  
- Com a delegat o entrenador en campanyes d'esport escolar de la Generalitat Valenciana (màxim 3 punts).  
- Com a entrenador en clubs o federacions (màxim 1 punt).  
- Per participar en l'organització d'activitats de l'àrea d'Educació Física internes i/o extraescolars reconegudes pel Consell de Centre i APA (màxim 2 punts).  
- Experiència d'innovació i reforma en Educació Física (màxim 2 punts).  
c) Experiència investigadora i publicacions en matèria d'educació física i esports (màxim 5 punts).  
- Llibres publicats (màxim 3 punts).  
- Activitats publicades (màxim 2 punts).  
- Assistència a cursos, congressos, simposis o jornades de perfeccionament (màxim 3 punts).  
C. En el cas d'empat, serà seleccionada la persona amb més antiguitat.  
Quarta. Documentació específica  
A més de la documentació requerida en el punt sisè d'aquesta ordre es presentarà certificat mèdic oficial que acredite la capacitació per a l'exercici físic.  
De la mateixa manera, es presentaran tots aquells documents que es poseesquen relacionats en la base anterior per tal que la comissió prioritze i seleccione els participants.  
Es valorarà sols allò que estiga suficientment documentat.  
Cinquena. Continguts  
1. Bases anatomo-fisiològiques del cos humà.  
2. Aprenentatge i desenvolupament motor.  
3. Teoria de l'educació física.  
4. Història de l'educació física.  
5. Didàctica de l'educació física.  
6. Sistemàtica de l'exercici.  
7. Habilitats perceptives.  
8. Habilitats bàsiques.  
9. Habilitats expressives.  
10. Jocs populars i tradicionals.  
11. Jocs modificats.  
12. Iniciació esportiva.  
13. Activitats físico-esportives en la natura.  
14. Activitat física i salut.  
15. Educació física adaptada per a xiquets amb necessitats educatives especials.  
16. Primers auxilis en l'educació física.


Còpia Permalink ELI